CELEX: 52015PC0546
Language: fi
Date: 2015-10-30
Title: Ehdotus NEUVOSTON TÄYTÄNTÖÖNPANOPÄÄTÖS Latvialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide

EUROOPAN KOMISSIO
            Bryssel 30.10.2015
            COM(2015) 546 final
            2015/0254(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Latvialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Neuvosto voi yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY, jäljempänä ’alv-direktiivi’, 395 artiklan 1 kohdan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten veropetosten tai veron kiertämisen estämiseksi. 
               
               
                  Latvia pyysi komission 8. huhtikuuta 2015 saapuneeksi kirjaamalla kirjeellä lupaa jatkaa toimenpidettä, jolla poiketaan tiettyjen henkilöautojen tuotantopanoksiin sisältyvän arvonlisäveron vähennysoikeutta koskevista yleisistä periaatteista. Latvia toimitti yhdessä jatkamista koskevan hakemuksen kanssa neuvoston täytäntöönpanopäätöksen 2013/191/EU soveltamista koskevan kertomuksen, jossa tarkastellaan vähennysoikeuden rajoittamisen suunniteltua prosenttimäärää. Hakemusta ja selvitystä täydennettiin 30. heinäkuuta 2015.
               
               
                  Komissio antoi alv-direktiivin 395 artiklan 2 kohdan mukaisesti Latvian hakemuksen tiedoksi muille jäsenvaltioille 21. ja 24. elokuuta 2015 päivätyillä kirjeillä. Komissio ilmoitti Latvialle 24. elokuuta 2015 päivätyllä kirjeellä saaneensa kaikki hakemuksen arviointia varten tarpeellisina pitämänsä tiedot.
               
               
                  Yleinen tausta
               
               
                  Alv-direktiivin 168 artiklassa säädetään, että verovelvollisella on oikeus vähentää arvonlisävero, joka kannetaan verovelvollisen verollisia liiketoimia varten tehdyistä hankinnoista. Direktiivin 26 artiklan 1 kohdan a alakohdassa säädetään, että yrityksen liikeomaisuuteen kuuluvan tavaran ottaminen yksityiskäyttöön on vastikkeellinen palvelu, jos tavara on oikeuttanut arvonlisäveron vähennykseen. Tämä järjestelmä antaa mahdollisuuden saada takaisin yksityiskäytön osalta alun perin vähennetty arvonlisävero. 
               
               
                  Henkilöautojen tapauksessa tätä järjestelmää on vaikea soveltaa erityisesti siksi, että yksityis- ja yrityskäyttöä on vaikea erottaa toisistaan. Jos ajoneuvon käytöstä pidetään kirjaa, kirjanpidon pitämisestä ja tarkastamisesta aiheutuu lisärasitusta sekä yrityksille että hallinnolle, vaikka Latvia hyödyntäisikin alv-direktiiviin 168 a artiklassa säädettyä mahdollisuutta rajoittaa työsuhdeautoihin liittyvä kustannusten vähennysoikeus osuuteen, joka on ollut verovelvollisen tosiasiallista yrityskäyttöä. 
               
               
                  Arvonlisäveron keräämisen yksinkertaistamiseksi ja verovilpin torjumiseksi Latvia pyysi vuonna 2011 yksittäistä poikkeusta, jonka nojalla se voi rajoittaa vähennysoikeuden 80 prosenttiin tiettyjen henkilöautojen osalta. Neuvosto hyväksyi poikkeushakemuksen 22. huhtikuuta 2013 annetulla päätöksellä 2013/191/EU, jonka voimassaolo päättyy 31. joulukuuta 2015. Tietyt ajoneuvoluokat jätettiin rajoituksen ulkopuolelle. Tällaisia ovat esimerkiksi jälleenmyyntiä, vuokrausta tai liisausta varten ostetut autot; autot, joilla kuljetetaan matkustajia (esim. taksit) tai tavaroita; ajo-opetuksessa käytettävät autot; vartiointi- tai pelastustehtävissä käytettävät autot; autokaupassa esittelyajoneuvoina käytettävät autot. Samalla yritykset vapautettiin ajoneuvon yksityiskäytöstä verottamisesta.  
               
               
                  Latvia antoi edellä mainitun päätöksen 6 artiklan b alakohdan mukaisesti päätöksen soveltamista koskevan kertomuksen, johon sisältyy prosenttimääräisen rajoituksen arviointi. 
               
               
                  Latvian antamista tiedoista käy ilmi, että 80 prosentin rajoitus ei enää vastaa tosiasiallisia olosuhteita ja että rajoitus olisi alennettava 50 prosenttiin. Latvia on esittänyt rajoituksen uuden prosenttimäärän tueksi tilastotietoja kaupallisen toiminnan harjoittajien omistuksessa tai hallinnassa olevien sellaisten kevyiden ajoneuvojen erityisverotuksesta, joita käytetään sekä yksityiseen että yrityksen toimintaan. Latvian toimittamien tietojen mukaan erityisveroa maksettiin 79 prosentista kaikista oikeushenkilöiden hallinnassa tai omistuksessa olevista liikennekelpoisista kevyistä ajoneuvoista. Latvian viranomaiset ilmoittivat myös, että niiden oikeushenkilöiden prosenttiosuus, joilla on vähintään yksi rekisteröity kevyt ajoneuvo ja jotka maksoivat kevyiden ajoneuvojen erityisveroa, oli 87,6 prosenttia vuonna 2012, 92,5 prosenttia vuonna 2013 ja 86,2 prosenttia vuonna 2014. Lisäksi 99,6 prosenttia Latvian rekisteröidyistä yrityksistä on pk-yrityksiä. Latvia katsoo useimmat verovelvolliset kattavien tilastotietojen perusteella olevan pääteltävissä, että henkilöautojen yksityiskäytön osuus on yleisesti noin 50 prosenttia. Sen uudeksi rajoitukseksi olisi vahvistettava 50 prosenttia.   
               
               
                  Poikkeuksen kaikkien muiden ehtojen soveltaminen jatkuu. Uutta järjestelmää on siten tarkoitus soveltaa kaikkiin henkilöautoihin, joissa on enintään kahdeksan istuinta kuljettajan istuimen lisäksi ja joiden massa ei ylitä tiettyä rajaa, jos ajoneuvo ei ole pelkästään yrityskäytössä. Vähennysoikeuteen sovellettavan rajoituksen ulkopuolelle jätetään myös tiettyyn erityistoimintaan käytettävät henkilöautot. Niihin sovelletaan sen sijaan tavanomaisia sääntöjä. Tällaisia ovat jälleenmyyntiä, vuokrausta tai liisausta varten ostetut autot; autot, joilla kuljetetaan matkustajia (esim. taksit) tai tavaroita; ajo-opetuksessa käytettävät autot; vartiointi- tai pelastustehtävissä käytettävät autot; autokaupassa esittelyajoneuvoina käytettävät autot.
               
               
                  Prosenttimäärän muutoksen vuoksi on asianmukaisempaa antaa uusi poikkeus kuin jatkaa aikaisempaa poikkeusta. Uuden poikkeuksen olisi oltava voimassa vain 31. joulukuuta 2018 asti, jotta voidaan arvioida, ovatko poikkeuksen perusteena olevat edellytykset edelleen voimassa. Voimassaolon jatkamista koskevaan hakemukseen olisi liitettävä kertomus, joka sisältää arvioinnin sovelletusta prosenttimäärästä ja joka on toimitettava komissiolle kyseisen hakemuksen kanssa 31. maaliskuuta 2018 mennessä.
               
            
            
               •Johdonmukaisuus suhteessa tällä politiikan alalla voimassa oleviin politiikkaa koskeviin säännöksiin
            
            
               
                  Vastaavia vähennysoikeutta koskevia poikkeuksia on myönnetty muille jäsenvaltioille, myös Latvialle 22. huhtikuuta 2013 annetulla päätöksellä 2013/191/EU. 
               
               
                  Alv-direktiivin 176 artiklassa säädetään, että neuvosto määrittää, mistä kustannuksista ei voida vähentää arvonlisäveroa. Ennen kuin neuvosto on päättänyt asiasta, jäsenvaltiot saavat mainitun artiklan mukaan jatkaa 1. tammikuuta 1979 voimassa olleiden poikkeusten soveltamista. Sen vuoksi voimaan on jäänyt useita säännöksiä, joilla rajoitetaan henkilöautoihin liittyvää vähennysoikeutta.
               
            
            
               •Johdonmukaisuus suhteessa unionin muihin politiikan aloihin
            
            
               
                  Ei sovelleta
               
            
         
         
            
               2.OIKEUSPERUSTA SEKÄ TOISSIJAISUUS- JA SUHTEELLISUUSPERIAATE
            
            
               •Oikeusperusta
            
            
               
                  Alv-direktiivin 395 artikla.
               
            
            
               •Toissijaisuusperiaate (muun kuin yksinomaisen toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen seuraavista syistä: 
               
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia. 
               
               
                  Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on estää verovilppejä ja yksinkertaistaa arvonlisäveron kantamista.
               
            
            
               •Sääntelytavan valinta
            
            
               
                  Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on parhaiten soveltuva sääntelytapa myös sen vuoksi, että se voidaan osoittaa yksittäisille jäsenvaltioille.
               
            
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
            
               •Voimassa olevan lainsäädännön jälkiarvioinnit/toimivuustarkastukset
            
            
               
                  Ei sovelleta.
               
            
            
               •Sidosryhmien kuuleminen
            
            
               
                  Tämä ehdotus perustuu Latvian esittämään hakemukseen ja koskee ainoastaan kyseistä jäsenvaltiota.
               
            
            
               •Asiantuntijatiedon käyttö
            
            
               
                  Ulkopuolisia asiantuntijoita ei ole tarvittu.
               
            
            
               •Vaikutusten arviointi
            
            
               
                  Päätösehdotuksella pyritään ensisijaisesti yksinkertaistamaan arvonlisäveron kantamista osittain muussa käytössä kuin yrityskäytössä olevien henkilöautojen osalta, minkä vuoksi ehdotuksella voi olla myönteisiä vaikutuksia. Samaan aikaan ehdotuksella voidaan ehkäistä virheelliseen kirjanpitoon perustuvia verovilppejä. 
               
            
         
         
            
               
                  Koska poikkeuksen soveltamisala on suppea ja sen voimassaoloaika rajallinen, vaikutukset ovat kuitenkin vähäisiä.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole vaikutusta unionin talousarvioon.
               
            
            
               5.LISÄTIEDOT
            
            
               •Täytäntöönpanosuunnitelmat sekä seuranta-, arviointi- ja raportointijärjestelyt
            
            
               
                  Ehdotus sisältää raukeamislausekkeen. Poikkeuksen voimassaolo päättyy ilman eri toimenpiteitä 31. joulukuuta 2018.
               
            
            
               2015/0254 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Latvialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY 
                  1
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Latvia pyysi komissiossa 8 päivänä huhtikuuta 2015 saapuneeksi kirjatulla kirjeellä lupaa jatkaa tietyin edellytyksin direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeavan toimenpiteen soveltamista rajoittaakseen oikeutta vähentää arvonlisävero kustannuksista, jotka liittyvät tiettyihin muussa kuin pelkästään yrityskäytössä oleviin henkilöautoihin. Hakemusta täydennettiin 30 päivänä heinäkuuta 2015.
            
            
               (2)Komissio antoi direktiivin 2006/112/EY 395 artiklan 2 kohdan toisen alakohdan mukaisesti Latvian hakemuksen tiedoksi muille jäsenvaltioille 21 ja 24 päivänä elokuuta 2015 päivätyillä kirjeillä. Komissio on 24 päivänä elokuuta 2015 päivätyllä kirjeellä ilmoittanut Latvialle saaneensa kaikki hakemuksen arviointia varten tarpeellisina pitämänsä tiedot.
            
            
               (3)Direktiivin 2006/112/EY 168 ja 168 a artiklassa vahvistetaan verovelvollisen oikeus vähentää verovelvollisen verollisia liiketoimiaan varten vastaanottamien tavaroiden luovutuksista ja palvelujen suorituksista maksettu arvonlisävero. Mainitun direktiivin 26 artiklan 1 kohdan a alakohta sisältää vaatimuksen, jonka mukaan liikeomaisuuden muusta kuin yrityskäytöstä on suoritettava arvonlisäveroa.
            
            
               (4)Latvialle annettiin neuvoston täytäntöönpanopäätöksellä 2013/191/EU
                  2
                lupa ottaa käyttöön direktiivin 2006/112/EY 395 artiklan 1 kohdan mukaisesti poikkeustoimenpide, jolla rajoitetaan tuotantopanoksiin sisältyvän arvonlisäveron vähennysoikeus 80 prosenttiin tiettyjen muiden kuin pelkästään yrityskäytössä olevien henkilöautojen ostamisen, liisauksen, yhteisöhankinnan ja tuonnin sekä tällaisiin autoihin liittyvien kustannusten osalta, polttoainekustannukset mukaan lukien. Neuvoston täytäntöönpanopäätöksen 2013/191/EU voimassaolo päättyy 31 päivänä joulukuuta 2015.
            
            
               (5)Latvia toimitti yhdessä hakemuksen kanssa neuvoston täytäntöönpanopäätöksen 2013/191/EU soveltamista koskevan kertomuksen, johon sisältyy vähennysoikeuden rajoittamisen suunnitellun prosenttimäärän tarkastelu. Latvian antamista tiedoista käy ilmi, että 80 prosentin rajoitus ei enää vastaa tosiasiallisia olosuhteita ja että rajoitus olisi alennettava 50 prosenttiin. Tiedot perustuvat tilastotietoihin kaupallisen toiminnan harjoittajien omistuksessa tai hallinnassa olevien sellaisten kevyiden ajoneuvojen erityisverotuksesta, joita käytetään sekä yksityiseen että yrityksen toimintaan. 
            
         
         
            
               (6)Toimenpiteen mukaista vähennysoikeuden rajoitusta olisi sovellettava arvonlisäveroon, joka koskee tiettyjen henkilöautojen ostamista, liisausta, yhteisöhankintaa ja tuontia sekä tällaisiin autoihin liittyviä kustannuksia, polttoainekustannukset mukaan lukien.
            
            
               (7)Toimenpidettä olisi sovellettava ainoastaan henkilöautoihin, joiden suurin sallittu massa on enintään 3 500 kilogrammaa ja joissa on enintään kahdeksan istuinta kuljettajan istuimen lisäksi. Sellaisten henkilöautojen muu kuin yrityskäyttö, joiden massa on yli 3 500 kilogrammaa tai joissa on enemmän kuin kahdeksan istuinta kuljettajan istuimen lisäksi, on katsottava erittäin vähäiseksi niiden luonteen tai sen yritystoiminnan tyypin vuoksi, jossa niitä käytetään. Olisi laadittava yksityiskohtainen luettelo sentyyppisistä henkilöautoista, jotka jätetään luvan ulkopuolelle niiden erityiskäytön perusteella.
            
            
               (8)Latvialle olisi sen vuoksi annettava lupa jatkaa toimenpiteen soveltamista rajoitetun ajan 31 päivään joulukuuta 2018 asti.
            
            
               (9)Jos Latvia pyytää toimenpiteen jatkamista vielä vuoden 2018 jälkeen, sen olisi toimitettava komissiolle kertomus ja voimassaolon jatkamista koskeva hakemus viimeistään 31 päivänä maaliskuuta 2018.
            
            
               (10)Poikkeuksella on vain vähäinen vaikutus lopullisessa kulutusvaiheessa kannettavan veron kokonaismäärään, eikä se vaikuta arvonlisäverosta saataviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 168 ja 168 a artiklassa säädetään, Latvialle annetaan lupa rajoittaa 50 prosenttiin oikeus vähentää sellaisista henkilöautoista aiheutuvista kustannuksista maksettava arvonlisävero, jotka eivät ole yksinomaan yrityskäytössä.
            
            
               2 artikla
            
            
               Poiketen siitä, mitä direktiivin 2006/112/EY 26 artiklan 1 kohdan a alakohdassa säädetään, Latvia ei saa rinnastaa vastikkeellisiin palveluihin sellaisen henkilöauton yksityiskäyttöä, joka kuuluu verovelvollisen yrityksen liikeomaisuuteen, jos kyseiseen autoon sovelletaan tämän päätöksen 1 artiklan mukaista rajoitusta.
            
            
               3 artikla
            
            
               Edellä 1 artiklassa tarkoitettuihin kustannuksiin sisältyvät kyseisten autojen ostaminen, liisaus, yhteisöhankinta ja tuonti sekä näiden autojen huoltoon, korjaukseen ja polttoaineeseen liittyvät kustannukset.
            
            
               4 artikla
            
            
               Tätä päätöstä sovelletaan ainoastaan henkilöautoihin, joiden suurin sallittu massa on enintään 3 500 kilogrammaa ja joissa on enintään kahdeksan istuinta kuljettajan istuimen lisäksi.
            
            
               5 artikla
            
            
               Edellä olevaa 1 ja 2 artiklaa ei sovelleta seuraaviin henkilöautoluokkiin:
            
            
               a) jälleenmyyntiä, vuokrausta tai liisausta varten ostetut autot;
            
            
               b) vastikkeellisessa matkustajaliikenteessä käytettävät autot, mukaan lukien taksipalvelut;
            
            
               c) tavaroiden kuljetukseen käytettävät autot;
            
            
               d) ajo-opetuksessa käytettävät autot;
            
         
         
            
               e) vartiointitehtävissä käytettävät autot;
            
            
               f) pelastusajoneuvoina käytettävät autot;
            
            
               g) autokaupassa esittelyajoneuvoina käytettävät autot.
            
            
               6 artikla
            
            
               1.Tämä päätös tulee voimaan päivänä, jona se annetaan tiedoksi.
            
            
               Tätä päätöstä sovelletaan 1 päivästä tammikuuta 2015. Sen voimassaolo päättyy 31 päivänä joulukuuta 2018. 
            
            
               2.Tässä päätöksessä annetun luvan voimassaolon jatkamista koskeva hakemus on toimitettava komissiolle viimeistään 31 päivänä maaliskuuta 2018, ja siihen on liitettävä kertomus, joka sisältää arvioinnin 1 artiklassa vahvistetusta prosenttiosuudesta.
            
            
               7 artikla
            
            
               Tämä päätös on osoitettu Latvian tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.
               
               
                  
                     (2)
                  EUVL L 113, 25.4.2013, p.11.